**Etninės kultūros globos taryba skelbia**

**„Etninės kultūros tęstinumo ir kaitos tyrimų 2016-2022 metų programos“**

**įgyvendinimo 2018 m. tyrimų projektų konkursą**

Etninės kultūros globos taryba (toliau – EKGT) skelbia „Etninės kultūros tęstinumo ir kaitos tyrimų 2016–2022 metų programos“ (toliau – Programa), patvirtintos Etninės kultūros globos tarybos 2015 m. gruodžio 13 d. nutarimu Nr. TN-5, įgyvendinimo 2018 m. tyrimų projektų (toliau – Tyrimų projektas, Projektas) konkursą.

 Programos tikslas – sukaupti duomenis apie etninės kultūros tęstinumo ir kaitos Lietuvoje bei lietuvių bendruomenėse užsienyje tendencijas, analizuoti etninės kultūros raidos problematiką ir jos sąveiką su etninės kultūros valstybinės globos tikslais. Tyrimų projektų rezultatai bus panaudojami analizuojant aktualias etninės kultūros problemas, darant išvadas ir teikiant pasiūlymus dėl teisės aktų ir jų projektų, užtikrinančių tikslingą etninės kultūros objektų ir subjektų globą bei plėtrą, rengimo ir tobulinimo.

Programos įgyvendinimo 2018 m. prioritetinės tyrimų kryptys ir jų temos:

|  |  |  |
| --- | --- | --- |
|  | **Prioritetinės tyrimų kryptys** | **Temos** |
|  | Etnografinių regionų statuso įtvirtinimo, savitumo išsaugojimo problemų ir plėtros galimybių nagrinėjimas | 2.1. Etnografinių regionų savitumo išsaugojimo problemų ir plėtros kompleksinis tyrimas [Pastaba: gali būti tęstinio tyrimo dalis – stambesnio tyrimo etapas, arba atskiros srities tyrimas] |
|  | Kiekybiniai ir kokybiniai etninės kultūros ugdymo, etnokultūros specialistų rengimo ir kvalifikacijos tobulinimo tyrimai | 3.1. Etninės kultūros pedagogų rengimo ir kvalifikacijos tobulinimo tyrimai (aukštojo mokslo pertvarkos fone)3.3. Etninės kultūros integravimo į bendrojo ugdymo įvairių dalykų bendrąsias programas tyrimas |
|  | Nematerialaus kultūros paveldo būklės analizė | 4.2. Folkloro ansamblių judėjimo 1968-2018 m. raidos (apimant ansamblių statuso, finansavimo ir kitų sąlygų kaitą) tyrimas |
|  | Etninės kultūros būklės bendruomenėse Lietuvoje ir etninėse lietuvių žemėse bei lietuvių bendruomenėse užsienio šalyse tyrimai | 5.2. Lietuviškų tradicijų kaitos etninėse lietuvių žemėse ir/ar lietuvių bendruomenėse užsienio šalyse tyrimas |

Tyrimų projektus teikti kviečiami moksline, kultūrine ir/ar pedagogine veikla etninės kultūros srityje užsiimantys fiziniai asmenys, turintys ne mažesnę kaip 5 metų tyrimų patirtį šioje srityje. Kartu su kvietimu teikti paraiškas 2018 m. konkursui EKGT skelbia šiuos su Programos įgyvendinimu ir konkursu susijusius dokumentus: Programos nuostatus, Programos įgyvendinimo tvarkos aprašą, tyrimo projekto paraiškos formą (priedas Nr. 1), reikalavimus tyrimų tekstams (priedas Nr. 2), reikalavimus tyrimų įgyvendinimo ataskaitoms (priedas Nr. 3).

Pagal nustatytą formą (priedas Nr. 1) užpildytos tyrimų projektų paraiškos pateikiamos iki 2018 m. kovo 22 d. (imtinai). Atrinktų paraiškų sąrašas skelbiamas EKGT tinklapyje 2018 m. kovo 27 d. Atrinkti tyrimų projektų vykdytojai įsipareigoja nustatytais terminais atlikti tyrimą ir pateikti jo pagrindu parengtą tekstą (reikalavimai nurodyti priede Nr. 2) ir projekto įgyvendinimo ataskaitą (reikalavimai nurodyti priede Nr. 3).

Tyrimų projektų įgyvendinimo terminai:

* Projektų vykdytojai tarpines tyrimų ataskaitas, parengtas vadovaujantis paraiškose nurodytais projektų įgyvendinimo kalendoriniais planais, pateikia iki 2018 m. rugsėjo 7 d.
* Projektų vykdytojai pagal prieduose Nr. 2 ir Nr. 3 nustatytus reikalavimus parengtus tyrimų tekstus ir projektų įgyvendinimo ataskaitas ekspertų vertinimui pateikia iki 2018 m. spalio 15 d. (data gali būti paankstinta konkurso vertinimo komisijos ir projekto įgyvendinimo vykdytojo bendru sutarimu);
* Ekspertai tyrimų tekstus ir projektų įgyvendinimo ataskaitas įvertina iki 2018 m. iki spalio 31 d.;
* Atsižvelgiant į ekspertų pastabas, projektų vykdytojų patikslinti tyrimų tekstai ir projektų įgyvendinimo ataskaitos pateikiami iki 2018 m. lapkričio 30 d.

2018 m. Programos tyrimams skiriama bendra suma – 12 800 Eur, vienam projektui numatoma skirti 1000–2000 Eur.

     Paraiškų originalus prašome siųsti paštu (adresas – J. Tumo-Vaižganto g. 4-1, 01108 Vilnius), skenuotas kopijas elektroniniu paštu info@ekgt.lt.

           Kontaktinė informacija Audronė Daraškevičienė, Jolita Eidikonienė tel. (8 5) 210 71 61, el. p. info@ekgt.lt